钦定古今图书集成/明伦汇编/交谊典/第046卷 > 《礼记》 > 《坊记》
## 钦定古今图书集成/明伦汇编/交谊典/第046卷 > 《礼记》 > 《坊记》

子云：“礼之先币帛也，欲民之先事而后禄也。先财而
后礼，则民利；无辞而行情，则民争。故君子于有馈者，
弗能见则不视其馈。《易》曰：‘不耕获，不菑畬，凶’。以此坊
民，民犹贵禄而贱行。”

〈注〉礼，谓所执之挚以见者也。既相见，乃奉币帛以修好也。或云：礼之先辞而后币帛也。先财而后礼，则民利。财币帛也。利犹贪也。无辞而行情，辞，辞让也。情主利欲也。于有馈者，弗能见，则不视其馈。馈，遗也。不能见，谓有疾也。不视，犹不内也。不耕获，不菑畬，凶。言必先种之乃得获，若先菑乃得畬也。安有无事而取利者乎？田，“一岁曰菑，二岁曰畬，三岁曰新。”田贱行，行，犹事也。言务得其禄，不务其事。〈疏〉此一节，明坊民使轻财重礼，贵行贱禄之事，先事而后禄，先相见是先事，后币是后禄也。先用财而后行礼，则化之贪于财，与人相见，无辞让之礼，直行己情则有利欲，故民争也。君子于有馈者，不能见其所馈之人，则不纳其所馈之物。引《易无妄》六二爻辞，证贪财之事。《尔雅释地》云：“田一岁曰菑，二岁曰新田，三岁”曰畬。郑云“三岁曰新田”，误也。〈集说〉严陵方氏曰：“币者帛之名，帛者币之实，礼之先。币帛言物以礼为先也。《孟子》谓‘恭敬者币之未将’是矣。礼者事之象，币帛者禄之象，故曰‘欲民之先事而后禄也。先财而后礼，则徇礼而忘义，故曰‘则民利’’。”“‘‘无辞’，与《表记》言‘无辞不相接’之无辞’同。行情则《檀弓》言‘直情而径行’是也。无辞则失取与之名，行情则失利欲之节，是非廉让之道也。故曰：‘则民争。弗能见’。”谓主人有故而弗能见馈者也。辞不相见而后伸。故弗能见，则不视其馈，虑其无名故也。盖凡内物者，必视其多寡是否，而后内之故也。贵禄而贱行者，不以行事为先也。山阴陆氏曰：“弗能见，非特为有疾而已，若阳货归孔子豚以弗能见者。故曰‘非其义，系马千驷弗视也’。”夫礼岂可以一端言？若孟子由邹之任见季子，由平陵之齐不见储子，是亦馈者也。